b'\n_START_ARTICLE_\nMichael Faraday\n_START_SECTION_\nDescoperiri\n_START_PARAGRAPH_\n\xc3\x8en fizic\xc4\x83 face cercet\xc4\x83ri importante privind cunoa\xc8\x99terea electromagnetismului \xc8\x99i dezvoltarea aplica\xc8\x9biilor acestuia._NEWLINE_\xc3\x8e\xc8\x99i propune producerea curentului electric cu ajutorul magnetismului, experien\xc8\x9be pe care le \xc3\xaencepe \xc3\xaen anul 1821, termin\xc3\xa2ndu-le cu succes \xc3\xaen anul 1831. Experien\xc8\x9bele lui completeaz\xc4\x83 cercet\xc4\x83rile fizicianului \xc8\x99i matematicianului francez Andr\xc3\xa9 Marie Amp\xc3\xa8re referitoare la for\xc8\x9bele electromagnetice, reu\xc8\x99ind rotirea unui circuit parcurs de un curent electric \xc3\xaentr-un c\xc3\xa2mp magnetic. Practic descoper\xc4\x83 principiul de func\xc8\x9bionare a motorului electric cu magne\xc8\x9bi permanen\xc8\x9bi._NEWLINE_\xc3\x8en anul 1831 descoper\xc4\x83 induc\xc8\x9bia electromagnetic\xc4\x83, reu\xc8\x99ind s\xc4\x83 realizeze conversia electromecanic\xc4\x83 a energiei \xc8\x99i s\xc4\x83 enun\xc8\x9be Legea induc\xc8\x9biei electromagnetice._NEWLINE_Faraday arat\xc4\x83 dup\xc4\x83 o serie de experiment\xc4\x83ri c\xc4\x83 electricitatea  se ob\xc8\x9bine prin induc\xc8\x9bie, prin frecare, pe cale chimic\xc4\x83 sau termoelectric\xc4\x83._NEWLINE_A propus reprezentarea c\xc3\xa2mpului magnetic prin linii de for\xc8\x9b\xc4\x83 (sau linii de c\xc3\xa2mp) \xc8\x99i arat\xc4\x83 c\xc4\x83 ac\xc8\x9biunile electrice \xc8\x99i magnetice se transmit din aproape \xc3\xaen aproape, cu vitez\xc4\x83 finit\xc4\x83. Combate astfel concep\xc8\x9bia mecanicist\xc4\x83 conform c\xc4\x83reia aceste ac\xc8\x9biuni se transmit la distan\xc8\x9b\xc4\x83 instantaneu cu vitez\xc4\x83 infinit\xc4\x83, independent de mediu, dup\xc4\x83 modelul mecanic al for\xc8\x9belor de gravita\xc8\x9bie._NEWLINE_Faraday arat\xc4\x83 c\xc4\x83 no\xc8\x9biunile de c\xc3\xa2mp electric \xc8\x99i c\xc3\xa2mp magnetic pe care le-a introdus ca forme de existen\xc8\x9b\xc4\x83 a materiei, stau la baza interpret\xc4\x83rii materialiste a fenomenelor electomagnetismului. Au fost dezvoltate de James Clerk Maxwell, cunoscute ca ecua\xc8\x9biile lui Maxwell._NEWLINE_Primele cercet\xc4\x83ri \xc3\xaen domeniul chimiei, duc la descoperirea benzenului \xc3\xaen gudronul din huil\xc4\x83, cu ajutorul unui aparat conceput de el. Era un aparat prin compresie \xc8\x99i r\xc4\x83cire, cu care a putut s\xc4\x83 lichefieze aproape toate gazele cunoscute \xc3\xaen acel timp. \xc3\x8en 1833 enun\xc8\x9b\xc4\x83 legea electrolizei, lege ce st\xc4\x83 la baza electrochimiei. Tot el, Faraday, este cel ce introduce termenii de ion, catod, anod, anion, cation, echivalent electrochimic. De asemeni studiind propriet\xc4\x83\xc8\x9bile magnetice ale substan\xc8\x9belor,introduce termenii de diamagnetism \xc8\x99i paramagnetism._NEWLINE_A elaborat teoria electriz\xc4\x83rii prin influen\xc8\x9b\xc4\x83 \xc8\x99i principiul ecranului electrostatic (sau cu\xc8\x99ca lui Faraday), enun\xc8\x9b\xc3\xa2nd astfel legea conserv\xc4\x83rii sarcinii electrice (1843). Mai t\xc3\xa2rziu, \xc3\xaen 1846, arat\xc4\x83 c\xc4\x83 energia electrostatic\xc4\x83 este localizat\xc4\x83 \xc3\xaen dielectrici._NEWLINE_Ultimele sale cercet\xc4\x83ri arat\xc4\x83 ac\xc8\x9biunea c\xc3\xa2mpului electric asupra luminii polarizate sau efectul de polarizare rotatorie a luminii \xc3\xaen c\xc3\xa2mp magnetic._NEWLINE_Ca pre\xc8\x9buire a cercet\xc4\x83rilor sale \xc8\x99i a contribu\xc8\x9biei sale \xc3\xaen fizic\xc4\x83, denumirea unit\xc4\x83\xc8\x9bii de capacitate se nume\xc8\x99te "Farad", iar num\xc4\x83rul care exprim\xc4\x83 cantitatea de electricitate necesar\xc4\x83 depunerii prin electroliz\xc4\x83 a unui atom-gram dintr-un element - "constanta lui Faraday".'